
A fizioterápia eredményességének mérése Ápolási osztályon

A fizioterápia eredményességének mérése ápolási osztályon
Bevezetés: Az összehangolt, multidiszciplináris rehabilitáció révén az egymást átfedő szakértelmek megerősítik egymást, melynek egyik legfontosabb célja az önsegítés, vagyis a függőségérzet megszüntetése a mobilitás és az önellátás elérésével. Kutatási cél volt felmérni egy ápolási osztályon a fekvő betegeknél alkalmazott fizioterápiás eljárások hatékonyságát.
Módszerek: a BAZ Vármegyei Központi Kórház Szent Ferenc Tagkórház Ápolási Osztályának 14 fő (3 férfi; 81,78 ±7,77 év) tartósan ágyban fekvő betegét vontuk be. Minden beteg osztályos egyéni, 30 perces gyógytorna kezelésben részesült heti 6 alkalommal. Fizikális vizsgálatot minden terápiás hét végén végeztünk. Elvégeztük a nyugalmi légzésvizsgálatot, valamint három nagyízület passzív és a törzs aktív mozgásterjedelem vizsgálatát a fizioterápia szabályai szerint. Mértük a pulzust és a szaturációt, becsültük a terhelhetőséget és az általános izomerőt. Az ülésfunkciót két irányból készített fotódokumentációval értékeltük. Az önellátás és mobilitás leírása módosított HAQ-skálával történt.
Eredmények: A betegek osztályos tartózkodásának ideje átlagosan 72,5 nap volt. Az ülésben töltött idő alapján három súlyossági kategóriába soroltuk a betegeket. A legalacsonyabb funkciójú csoportban (5 fő; 2,41 perc) csaknem minden beteget érintett (4 fő) az alsó és felső végtagi mozgásterjedelem-beszűkülés. A mérsékelt (5 fő; 15,29 perc) és a jó (4 fő; 34,06 perc) csoportokban a terhelésre jelentkező tachypnoe volt a leggyakoribb (5 és 4 fő) deficit. Mindhárom csoport betegei csökkent izomerővel rendelkeztek. A kezelések hatására a betegek ülésben töltött ideje szignifikánsan nőtt (p=0,002). Mindhárom csoport esetében növekedett az ülésben töltött idő és csökkent a nyugalmi légzésszám. Az alacsony funkcionalitású csoportban az általános izomerő javult. A közepes funkcionális képességű csoportban a terheléses légzésszám csökkent. A jó funkcionalitású csoportban javult az általános izomerő, az önellátás és a mobilitás is. A kezelések során nem tapasztaltunk keringési, légzési szövődményt, vagy bőrelváltozást.
Megbeszélés: Az osztályon alkalmazott egyénre szabott és megfelelően dozírozott mozgásterápia hatékonyan támogatja a betegek mobilitását és önellátó képességét célzó kezelések eredményességét. A vizsgálati paramétereink alkalmasnak bizonyultak arra, hogy az állapotokban bekövetkező kedvező, igen kis mértékű változásokat is kimutassák.



